SEAS-NVE - SEAS-NVE regulerer sine elpriser fra 1. januar 2007
SEAS-NVE regulerer sine elpriser fra 1. januar 2007 Efter tre år med generelt stigende elpriser er prisen på markedsel nu faldende. Men samtidigt sker der nu ændringer i andre dele af den samlede elpris. For at forstå hvordan og hvorfor disse ændringer påvirker elprisen, er det nødvendigt at vide, hvordan den er sammensat. Den samlede elpris består af fem hovedelementer:
1. Prisen på markedsel: Det er den pris, som SEAS-NVE indkøber el til på det internationale elmarked. For eksempel hos de norske vandkraftværker, der på grund af ekstra meget nedbør nu har fyldte vandmagasiner og derfor kan levere deres el til en lavere pris. I et treårigt perspektiv er markedselprisen dog steget markant.
2. Transportudgifter: Består af net- og systembetaling til Energinet.dk og nettarif til SEAS-NVE. Net- og systembetalingen til Energinet.dk falder (se tariffer). Nettariffen til SEAS-NVE stiger. Stigningen skyldes blandt andet, at det normale energitab i SEAS-NVE’s forsyningsnet er blevet dyrere at finansiere. Det skyldes også, at SEAS-NVE gennem kabellægning arbejder på at skabe fremtidens forsyningsnet med højest mulig forsyningssikkerhed. Ændringen i transportudgifterne omfatter ikke SEAS-NVE Strømmens kunder, der er tilknyttet lokale elnet i Nakskov, Vordingborg, Køge, Slagelse og Næstved, og derfor befinder sig uden for SEAS-NVE’s forsyningsnet.
3. PSO-betaling: Dette er en afgift til Energinet.dk, der blandt andet dækker pristillæg for el produceret på vindmøller. Det er de faldende markedspriser, der gør PSO-betalingen større. Forklaringen er, at vindmølleproduceret el er beskyttet af en garanteret mindstepris. Når markedelsprisen er lavere end denne mindstepris, går Energinet.dk ind og dækker differencen. Omkostningerne ved dette dækkes via PSO-betalingen.
4. Energiafgifter: Forbliver uændrede.
5. Moms: Forbliver uændret.
Hvad betyder reguleringen for SEAS-NVE’s kunder? Da SEAS-NVE’s kunder køber el gennem forskellige aftaleformer, påvirker reguleringen også deres elpris forskelligt. Det har SEAS-NVE på nuværende tidspunkt informeret om via presse og kundebreve. Her er en oversigt over de fem almindeligste kundetyper med korte opsummeringer af, hvad reguleringen betyder for deres elpris. Der er også links til kopier af fremsendte breve samt links til en uddybet ordforklaring af de vigtigste begreber.
Almindelig kunde med kvartalsafregning I så fald forbliver din elpris uændret. Markedselprisen er faldet, transportudgifterne og PSO-betalingen er steget. Resultatet bliver derfor, at elprisen fortsat vil ligge på 1,73 kroner per kWh. Se pressemeddelelse, se elpris, se ordforklaring. Kunde med særlig afregningsform (tretidsafregning) I så fald modtager du et brev om ændringerne. Din pris per kWh vil fortsat følge markedspriserne, men tretidsafregningen bortfalder. Konsekvensen er, at der ikke længere vil være forskellige priser ved lav-, høj- og spidsbelastning. I stedet bliver du afregnet til samme gennemsnitlige elpris som almindelige boligkunder. Som et led i dette sænker SEAS-NVE din årlige abonnementspris med 467,50 kroner inklusiv moms. Se brev, se elpris, se ordforklaring. Erhvervskunde med månedsafregning og fjernaflæsning (0,4 kV)Hvis du er forsyningspligtkunde, vil prisen per kWh fortsat være 1,73 kroner. Dit abonnement stiger med 53 kroner eksklusiv moms. Hvis du køber el gennem en anden aftaleform end forsyningspligt, afhænger din nye samlede elpris af betingelserne i denne aftale. Se brev, se elpris, se ordforklaring. Erhvervskunde, industri (10 kV)Hvis du er industrikunde og tilsluttet 10 kV-nettet, har du typisk indgået en individuel aftale om levering af markedsel. Derfor kan SEAS-NVE ikke vurdere din samlede elpris, men den samlede transportbetaling falder med 0,3 øre per kWh. Til gengæld stiger PSO-afgiften til Energinet.dk med 6,2 øre per kWh. Desuden bortfalder treledstariffen, men det vil kun få begrænset indflydelse på de samlede eludgifter. Se brev, se elpris, se ordforklaring. Erhvervskunde, svær industri (50 kV)Hvis du er industrikunde og tilsluttet 50 kV-nettet, har du typisk indgået en individuel aftale om levering af markedsel. Derfor kan SEAS-NVE ikke vurdere din samlede elpris, men den samlede transportbetaling falder med 0,4 øre per kWh. PSO-afgiften til Energinet.dk stiger med 6,2 øre per kWh. Desuden bortfalder treledstariffen, men det vil kun få begrænset indflydelse på de samlede eludgifter. Se brev, se elpris, se ordforklaring. Hvis du er interesseret i mere information om de kommende ændringer, er du velkommen til at kontakte vores kundecenter på telefon 70 29 29 29 eller kundecenter@seas-nve.dk.